Ανακοίνωση για την έναρξη διαδικασίας αντιντάμπινγκ σχετικά με τις εισαγωγές φύλλων τερεφθαλικού πολυαιθυλενίου (ΦΤΠ) καταγωγής Ινδίας και Δημοκρατίας της Κορέας

(2000/C 148/09)

Η Επιτροπή έλαβε καταγγελίες σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) (εφεξής καλούμενος "βασικός κανονισμός"), που προβάλλουν τον ισχυρισμό ότι οι εισαγωγές φύλλων τερεφθαλικού πολυαιθυλενίου καταγωγής Ινδίας και Δημοκρατίας της Κορέας αποτελούν αντικείμενο ντάμπινγκ και συνεπώς προκαλούν σημαντική ζημία στον κοινοτικό κλάδο παραγωγής.

1. ΚΑΤΑΓΓΕΛΙΕΣ

Οι καταγγελίες υποβλήθηκαν στις 12 Απριλίου 2000 από τους ακόλουθους κοινοτικούς παραγωγούς: DuPont Teijin Films (DTF), Mitsubishi Polyester Film GmbH, Nuroll SpA and Fapack SpA (εφεξής καλούμενοι "ο καταγγέλλων"), που αντιπροσωπεύουν σημαντικό μέρος, στην προκειμένη περίπτωση περισσότερο από 50 % της συνολικής κοινοτικής παραγωγής φύλλων τερεφθαλικού πολυαιθυλενίου (ΦΤΠ).

2. ΠΡΟΪΟΝ

Το προϊόν που, κατά τους ισχυρισμούς αποτελεί αντικείμενο ντάμπινγκ είναι μη αυτοκόλλητα φύλλα τερεφθαλικού πολυαιθυλενίου (ΦΤΠ), εξαιρουμένων των φύλλων που προορίζονται για την κατασκευή εύκαμπτων μαγνητικών δίσκων και φωτοπολυμερών εκτυπωτικών φύλλων που εισάγονται σύμφωνα με τις τελικές διατάξεις της κοινοτικής νομοθεσίας (εφεξής καλούμενο "το υπό εξέταση προϊόν"). Το προϊόν ήδη κατατάσσεται στους κωδικούς ΣΟ ex 3920 62 19 και ex 3920 62 90. Οι εν λόγω κωδικοί αναφέρονται μόνο ενδεικτικά.

Προβάλλεται, επίσης, ο ισχυρισμός ότι το υπό εξέταση προϊόν διασαφίστηκε προς εισαγωγή ως προς μη αυτοκόλλητα φύλλα κατασκευασμένα από άλλους πολυεστέρες που κατατάσσονται στον κωδικό ΣΟ 3920 69 00. Οι εισαγωγές μπορούν ακόμη να πραγματοποιούνται βάσει των κωδικών ΣΟ 3920 62 11 και 3920 62 13. Τα προϊόντα που εισάγονται βάσει αυτών των κωδικών ΣΟ υπόκεινται επίσης σ' αυτήν τη διαδικασία εφόσον η έρευνα αποδείξει ότι το υπό εξέταση προϊόν κατατάχθηκε λανθασμένα στους κωδικούς αυτούς.

3. ΙΣΧΥΡΙΣΜΟΣ ΓΙΑ ΠΡΑΚΤΙΚΗ ΝΤΑΜΠΙΝΓΚ

Ο ισχυρισμός για πρακτική ντάμπινγκ όσον αφορά τη Δημοκρατία της Κορέας βασίζεται σε σύγκριση της κανονικής αξίας, υπολογισμένης με βάση τις εγχώριες τιμές, με τις τιμές εξαγωγής του υπό εξέταση προϊόντος στην Κοινότητα.

Ο ισχυρισμός για πρακτκή ντάμπινγκ για την Ινδία βασίζεται, ελλείψει ακριβών αποδεικτικών στοιχείων από μέρους του καταγγέλλοντα για τις εγχώριες πωλήσεις, σε σύγκριση της κατασκευασμένης κανονικής αξίας με τις τιμές εξαγωγής του υπό εξέταση προϊόντος στην Κοινότητα.

Με βάση τα παραπάνω, τα περιθώρια ντάμπινγκ που υπολογίζονται είναι σημαντικά για όλες τις ενεχόμενες εξάγουσες χώρες.

4. ΙΣΧΥΡΙΣΜΟΣ ΓΙΑ ΖΗΜΙΑ

Ο καταγγέλλων υπέβαλε αποδεικτικά στοιχεία ότι οι εισαγωγές του υπό εξέταση προϊόντος από την Ινδία και τη Δημοκρατία της Κορέας αυξήθηκαν συνολικά σε απόλυτες τιμές και σε όρους μεριδίου αγοράς.

Προβάλλεται ο ισχυρισμός ότι ο όγκος και οι τιμές του υπό εξέταση εισαχθέντος προϊόντος είχαν, μεταξύ άλλων επιπτώσεων, αρνητική επίπτωση στο μερίδιο αγοράς και στο επίπεδο τιμών που εφήρμοσαν οι κοινοτικοί παραγωγοί, με αποτέλεσμα σημαντικές αρνητικές επιπτώσεις στη χρηματοοικονομική κατάσταση και στην κατάσταση στον τομέα της απασχόλησης του κοινοτικού κλάδου παραγωγής.

5. ΔΙΑΔΙΚΑΣΙΑ

Η Επιτροπή, αφού διαπίστωσε, μετά από διαβουλεύσεις με τη συμβουλευτική επιτροπή, ότι οι καταγγελίες κατατέθηκαν από ή εξ ονόματος του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που να δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

5.1. Διαδικασία για τον προσδιορισμό της πρακτική ντάμπινγκ και της ζημίας

Η έρευνα θα δείξει κατά πόσον το υπό εξέταση προϊόν καταγωγής Ινδίας και Δημοκρατίας της Κορέας αποτέλεσε αντικείμενο ντάμπινγκ και κατά πόσον η εν λόγω πρακτική ντάμπινγκ προκάλεσε ζημία.

α) Δειγματοληψία

Λόγω του αριθμού μερών που ενέχονται στην παρούσα διαδικασία, η Επιτροπή μπορεί να αποφασίσει να εφαρμόσει δειγματοληπτική μέθοδο σύμφωνα με το άρθρο 17 του βασικού κανονισμού.

i) Δειγματοληψία για τους εξαγωγείς/παραγωγούς στην Ινδία και στη Δημοκρατία της Κορέας

Για να μπορέσει η Επιτροπή να αποφασίσει κατά πόσον είναι απαραίτητη η δειγματοληψία και, εάν ναι, επιλέξει το δείγμα, όλοι οι εξαγωγείς/παραγωγοί, ή εκπρόσωποι που ενεργούν εξ ονόματός τους, καλούνται να αναγγελθούν ερχόμενοι σε επαφή με την Επιτροπή και υποβάλλοντας τις ακόλουθες πληροφορίες σχετικά με την εταιρεία ή τις εταιρείες τους εντός της προθεσμίας που καθορίζεται στην παράγραφο 6 στοιχείο β) σημείο i) της παρούσας ανακοίνωσης:

- επωνυμία, διεύθυνση, ηλεκτρονική διεύθυνση, τηλέφωνο, αριθμός τηλεομοιοτυπίας ή τηλετύπου και όνομα αρμοδίου,

- εάν η εταιρεία σκοπεύει να υποβάλει αίτηση για ατομικό περιθώριο (ατομικά περιθώρια μπορούν να ζητήσουν μόνο οι παραγωγοί),

- κύκλος εργασιών σε τοπικό νόμισμα και όγκος σε τόνους του υπό εξέταση προϊόντος που πωλήθηκε για εξαγωγή στην Κοινότητα κατά την περίοδο από την 1η Απριλίου 1999 έως τις 31 Μαρτίου 2000,

- κύκλος εργασιών σε τοπικό νόμισμα και ο όγκος των πωλήσεων σε τόνους για το υπό εξέταση προϊόν στην εγχώρια αγορά κατά την περίοδο από την 1η Απριλίου 1999 έως τις 31 Μαρτίου 2000,

- ακριβείς δραστηριότητες της εταιρείας όσον αφορά το υπό εξέταση προϊόν,

- ονόματα και ακριβείς δραστηριότητες όλων των συνδεόμενων μερών(3) που συμμετέχουν στην παραγωγή και/ή στην πώληση (προς εξαγωγή ή εγχώρια) του υπό εξέταση προϊόντος,

- όλες οι σχετικές πληροφορίες που θα μπορούσαν να βοηθήσουν την Επιτροπή στην επιλογή του δείγματος,

- ένδειξη για το εάν η εταιρεία συμφωνεί να συμπεριληφθεί στο δείγμα, πράγμα που προϋποθέτει απάντηση σε ερωτηματολόγιο και συγκατάθεση για επιτόπια έρευνα στις εγκαταστάσεις της.

Η Επιτροπή, για να αποκτήσει τις πληροφορίες που θεωρεί απαραίτητες για την επιλογή του δείγματος των εξαγωγέων/παραγωγών, θα έλθει επίσης σε επαφή με τις αρχές της Ινδίας και της Δημοκρατίας της Κορέας, και με όλες τις γνωστές ενώσεις εξαγωγέων/παραγωγών.

ii) Τελική επιλογή του δείγματος

Όλα τα ενδιαφερόμενα μέρη που επιθυμούν να υποβάλουν πληροφορίες σχετικά με την επιλογή του δείγματος θα πρέπει να ενεργήσουν εντός της προθεσμίας που καθορίζεται στην παράγραφο 6 στοιχείο β) σημείο i) της παρούσας ανακοίνωσης.

Η Επιτροπή σκοπεύει να προβεί στην τελική επιλογή του δείγματος αφού συμβουλευτεί τα ενδιαφερόμενα μέρη που εξέφρασαν προθυμία να συμπεριληφθούν στο δείγμα.

Οι εταιρείες που συμπεριλαμβάνονται στο δείγμα πρέπει να απαντήσουν στο ερωτηματολόγιο εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης και πρέπει να συνεργαστούν στο πλαίσιο της έρευνας.

Εάν δεν υπάρξει επαρκής συνεργασία, η Επιτροπή θα βασίσει τα πορίσματά της, σύμφωνα με τα άρθρα 17 παράγραφος 4 και 18 του βασικού κανονισμού στα διαθέσιμα στοιχεία.

β) Ερωτηματολόγια

Για να συγκεντρώσει η Επιτροπή τις πληροφορίες που θεωρεί απαραίτητες για την έρευνα, θα αποστείλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών στην Κοινότητα, στους εξαγωγείς/παραγωγούς της Ινδίας και της Δημοκρατίας της Κορέας που συμπεριλήφθηκαν στο δείγμα και σε όλες τις ενώσεις εξαγωγέων/παραγωγών που κατονομάζονται στις καταγγελίες, στους εισαγωγείς και σε όλες τις ενώσεις εισαγωγέων που κατονομάζονται στις καταγγελίες, καθώς και στις αρχές των ενδιαφερομένων εξαγουσών χωρών.

i) Μη καταγγέλλοντες κοινοτικοί παραγωγοί και εισαγωγείς

Προκειμένου να ληφθούν υπόψη οι απόψεις και οι πληροφορίες τους, τα ενδιαφερόμενα μέρη πρέπει να έλθουν σε επαφή με την Επιτροπή και ενδεχομένως να απαντήσουν σε ερωτηματολόγιο εντός προθεσμίας που καθορίζεται στην παράγραφο 6 στοιχείο α) σημείο i), δεδομένου ότι η προθεσμία που καθορίζεται στην παράγραφο 6 στοιχείο α) σημείο ii) της παρούσας ανακοίνωσης ισχύει για όλα τα ενδιαφερόμενα μέρη.

ii) Εξαγωγείς/παραγωγοί που ζητούν ατομικό περιθώριο στην Ινδία και στη Δημοκρατία της Κορέας

Οι εξαγωγείς/παραγωγοί της Ινδίας και της Δημοκρατίας της Κορέας που ζητούν ατομικό περιθώριο, κατ' εφρμογήν των άρθρων 17 παράγραφος 3 και 9 παράγραφος 6 του βασικού κανονισμού, πρέπει να υποβάλουν πλήρες ερωτηματολόγιο εντός της προθεσμίας που καθορίζεται στην παράγραφος 6 στοιχείο α) σημείο ii) της παρούσας ανακοίνωσης. Συνεπώς πρέπει να ζητήσουν ερωτηματολόγιο εντός της προθεσμίας που καθορίζεται στην παράγραφο 6 στοιχείο α σημείο i) της παρούσας ανακοίνωσης. Εντούτοις, τα μέρη αυτά θα πρέπει να γνωρίζουν ότι εάν εφαρμοστεί η δειγματοληπτική μέθοδος στους εξαγωγείς/παραγωγούς, η Επιτροπή μπορεί να αποφασίσει να μην παραχωρήσει ατομικό περιθώριο, εάν αυτή η ενέργεια είναι επαχθής και παρεμποδίζει την έγκαιρη ολοκλήρωση της έρευνας.

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να παράσχουν αποδεικτικά στοιχεία. Οι εν λόγω πληροφορίες και αποδεικτικά στοιχεία πρέπει να αποσταλούν στην Επιτροπή εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση ότι υπάρχουν ειδικοί λόγοι για να γίνουν δεκτά σε ακρόαση. Η αίτηση αυτή θα πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο iii) της παρούσας ανακοίνωσης.

5.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 21 του βασικού κανονισμού και για να ληφθεί απόφαση σχετικά με το κατά πόσον, στην περίπτωση που οι ισχυρισμοί για πρακτική ντάμπινγκ και προκληθείσα ζημία είναι τεκμηριωμένοι, η λήψη μέτρων αντιντάμπινγκ δεν θα ήταν εις βάρος του κοινοτικού συμφέροντος, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και αντιπροσωπευτικές οργανώσεις καταναλωτών, υπό τον όρο ότι υποδεικνύουν ότι υπάρχει αντικειμενική σχέση μεταξύ των δραστηριοτήτων τους και του υπό εξέταση προϊόντος, μπορούν, εντός της γενικής προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης να αναγγελθούν και να παράσχουν πληροφορίες στην Επιτροπή. Θα πρέπει να σημειωθεί ότι οποιαδήποτε πληροφορία υποβάλλεται σύμφωνα με το άρθρο 21 θα ληφθεί υπόψη μόνον εάν συνοδεύεται από αποδεικτικά στοιχεία κατά την υποβολή της.

6. ΠΡΟΘΕΣΜΙΑ

α) Γενική προθεσμία

i) Για να ζητήσουν ερωτηματολόγιο τα μέρη

Όλα τα ενδιαφερόμενα μέρη θα πρέπει να ζητήσουν ερωτηματολόγιο το συντομότερο δυνατόν, και το αργότερο 15 ημέρες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για να αναγγελθούν τα μέρη, να υποβάλουν απαντήσεις στο ερωτηματολόγιο και άλλες πληροφορίες

Όλα τα ενδιαφερόμενα μέρη, για να ληφθούν υπόψη τα διαβήματά τους κατά τη διάρκεια της έρευνας, πρέπει να αναγγελθούν στην Επιτροπή, να υποβάλουν τις απόψεις τους και να απαντήσουν στα ερωτηματολόγια ή να υποβάλουν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν υπάρχει διαφορετική πρόβλεψη. Οι εταιρείες που επελέγησαν για το δείγμα πρέπει να υποβάλουν απαντήσεις στο ερωτηματολόγιο εντός της προθεσμίας που καθορίζεται στην παράγραφο 6 στοιχείο β) της παρούσας ανακοίνωσης.

iii) Ακροάσεις

Όλα τα ενδιαφερόμενα μέρη μπορούν να ζητήσουν να γίνουν δεκτά σε ακρόαση από την Επιτροπή εντός προθεσμίας 40 ημερών.

β) Ειδική προθεσμία όσον αφορά τη δειγματοληψία

i) Όλες οι πληροφορίες σχετικά με την επιλογή του δείγματος θα πρέπει να υποβληθούν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι η Επιτροπή σκοπεύει να ζητήσει τη γνώμη των ενδιαφερομένων μερών που εξέφρασαν προθυμία να συμπεριληφθούν στο δείγμα σχετικά με την τελική επιλογή του δείγματος εντός περιόδου 21 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Οι απαντήσεις στο ερωτηματολόγιο από τα μέρη που συμπεριλήφθηκαν στο δείγμα πρέπει να υποβληθούν στην Επιτροπή εντός 37 ημερών από την ημερομηνία κοινοποίησης της συμπερίληψής τους στο δείγμα.

7. ΓΡΑΠΤΕΣ ΠΑΡΑΤΗΡΗΣΕΙΣ, ΑΠΑΝΤΗΣΕΙΣ ΣΤΟ ΕΡΩΤΗΜΑΤΟΛΟΓΙΟ ΚΑΙ ΑΛΛΗΛΟΓΡΑΦΙΑ

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτά (όχι σε ηλεκτρονική μορφή εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας/τηλέτυπου του ενδιαφερόμενου μέρους.

Η διεύθυνση της Επιτροπής για αλληλογραφία είναι η εξής: Ευρωπαϊκή Επιτροπή Γενική Διεύθυνση Εμπορίου

Διευθύνσεις C και E

DM 24 - 8/37 Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Telex: COMEU B 21877.

8. ΑΡΝΗΣΗ ΣΥΝΕΡΓΑΣΙΑΣ

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαίες πληροφορίες ή δεν τις παρέχει εντός της προθεσμίας, ή παρεμποδίζει σημαντικά την έρευνα, επιτρέπεται αν συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Στην περίπτωση που διαπιστωθεί ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα στοιχεία.

9. ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ

Η έρευνα θα ολοκληρωθεί σύμφωνα με το άρθρο 6 παράγραφος 9 του βασικού κανονισμού εντός 15 μηνών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού μπορεί να επιβληθούν προσωρινά μέτρα το αργότερο 9 μήνες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) Για κατατοπιστικές οδηγίες όσον αφορά την έννοια "συνδεόμενα μέρη" παρακαλείσθε να ανατρέξετε στο άρθρο 143 παράγραφος 1 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, που θεσπίζει διατάξεις για την εφαρμογή του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).